सुशान्तको विजयी गोल
वाग्मती नगरपालिकाको मैदानमा बिहीबार सुरु चौथो राजर्षि जनक कप फुटबलको उद्घाटन खेलमा ब्वाइज युनियन क्लब काठमाडौं विजयी भएको छ । ब्वाइज युनियनले आयोजक वाग्मती युवा क्लब (नीलो) लाई १–० ले पराजित गर्दै क्वाटरफाइनलमा स्थान सुरक्षित गरेको हो ।
सर्लाही — वाग्मती नगरपालिकाको मैदानमा बिहीबार सुरु चौथो राजर्षि जनक कप फुटबलको उद्घाटन खेलमा ब्वाइज युनियन क्लब काठमाडौं विजयी भएको छ । ब्वाइज युनियनले आयोजक वाग्मती युवा क्लब (नीलो) लाई १–० ले पराजित गर्दै क्वाटरफाइनलमा स्थान सुरक्षित गरेको हो ।पहिलो हाफको खेल गोलरहित भयो । सुरुदेखि नै दर्शकको साथ पाए पनि आयोजक वाग्मती युवाले बलमा नियन्त्रण जमाउन सकेन । दोस्रो हाफमा दुवै टोली आक्रामक रूपमा प्रस्तुत भए । विपक्षीको कमजोरीमा फाइदा उठाउँदै ब्वाइज युनियनले एक गोल गर्‍यो । टोलीका लागि म्यान अफ द म्याच सुशान्त लामाले गोल गरेका थिए । त्यही गोल नै निर्णायक बन्यो । उनले ६९ औं मिनेटमा बक्सबाहिरबाट सशक्त प्रहार गर्दा बलले पोस्टको दिशा लिएको थियो । बल रोक्न आयोजकका गोलकिपर खुशाल गिरीले प्रयास सफल भएन । लगत्तै आक्रामक बनेका आयोजकका खेलाडीको गोल प्रयास विफल भयो । म्यान अफ द म्याच भएवापत् सुशान्तले १० हजार रुपैयाँ हात पारे । शुक्रबार युनाइटेड फुटबल क्लब दार्जिलिङ र क्षमादेवी प्लानिङ ब्वाइजबीच प्रतिस्पर्धा हुनेछ ।